เดินหน้าออกใบรับรองตราสัญลักษณ์ ปศุสัตว์ OK  ร้านค้าคุณภาพ สะอาด ปลอดภัย ถูกสุขอนามัย สร้างความเชื่อมั่นแก่ผู้บริโภค
นายสัตวแพทย์อภินันท์ คงนุรัตน์ รักษาราชการแทนผู้อำนวยการสำนักพัฒนาระบบและรับรองมาตรฐานสินค้าปศุสัตว์ กรมปศุสัตว์  เปิดเผยว่า เพื่อเป็นการสร้างความเชื่อมั่นให้แก่ผู้บริโภคเนื้อสัตว์และไข่สด กรมปศุสัตว์ดำเนินโครงการปศุสัตว์ 0K  มาตั้งแต่ปี 2559 ทำหน้าที่รับรองร้านค้า หรือสถานที่จำหน่ายสินค้าปศุสัตว์ ที่อยู่ในขอบข่ายการรับรองทั้งหมด 7 ชนิด ประกอบด้วย เนื้อไก่ เนื้อหมู เนื้อเป็ด เนื้อโค ไข่ไก่สด ไข่เป็ดสด และไข่นกกระทาสด ผ่านตราสัญลักษณ์ปศุสัตว์ OK เป็นการสร้างความมั่นใจให้ผู้บริโภคว่าสินค้าที่วางจำหน่ายในร้านค้าดังกล่าว มีความปลอดภัยผ่านการควบคุมมาตรฐานการผลิตตั้งแต่ฟาร์มเลี้ยงสัตว์ ที่ได้รับรองมาตรฐาน GAP ฟาร์ม จากกรมปศุสัตว์ รวมไปถึงโรงฆ่าสัตว์ที่ได้รับใบอนุญาตอย่างถูกต้องตามกฎหมาย สามารถตรวจสอบกลับไปยังแหล่งผลิตหรือที่มาของสินค้าที่นำมาวางจำหน่ายได้เพื่อง่ายต่อการตวจสอบหากพบสินค้ามีปัญหาก็สามารถแก้ไขปัญหาที่ต้นเหตุได้ทันทีปัจจุบันมีผู้ประกอบการที่ผ่านการรับรองว่าเข้าร่วมโครงการแล้วกว่า 7,000 แห่ง  ซึ่งการได้รับรองตราสัญลักษณ์ ปศุสัตว์ OK จะเป็นการจูงใจให้ลูกค้าหันมาซื้อสินค้าคุณภาพจากร้านค้าที่ได้รับการรับรองมาตรฐานมากยิ่งขึ้น หากผู้ประกอบการที่ต้องการเข้าร่วมโครงการ ปศุสัตว์OK สามารถติดต่อสอบถามรายละเอียดและยื่นคำขอได้ที่ปศุสัตว์จังหวัด หรืออำเภอในแต่ละพื้นที่ จากนั้นจะมีเจ้าหน้าที่จากกรมปศุสัตว์เข้าไปตรวจสอบก่อนออกใบรับรอง